Cesarhanmun/geonobi-data huggingface dataset:
地名: 積城 (京畿道, 縣（監）)
年: 1485.0

○庚申/上御宣政殿簷下視事。 右承旨安琛將刑曹啓本啓: "惠民署婢姜德捽其母內隱今頭髮罪, 律該斬不待時。" 應敎奇禶將刑曹啓本啓: "遂安囚金克孫、趙生强盜罪, 律該斬不待時。" 皆從之。 掌令李誼啓曰: "弘文館所言貪汙守令, 只罷職而不鞫問所犯, 未便。" 上曰: "若鞫之, 必憑問弘文館矣。 弘文之言, 以爲公論而聽之, 又從而憑問, 則是疑之也。" 靑松府院君
              沈澮啓曰: "無顯著贓汙之事, 而遽得其名, 不能自明, 悶默終身, 亦曖昧。" 李誼曰: "雖不憑問, 問其官衙吏則可知矣。" 不聽。 正言鄭綸啓曰: "全石童、李成孫皆不可用, 內官陞職, 有違《大典》。 臣等累啓, 皆未蒙允。 臣爲正言, 已三月矣, 所言之事一不見從, 恐有拒諫之漸。" 上曰: "臺諫之言, 豈皆可從? 凡事取稟於我者, 欲我裁斷也。 若予不能有所裁斷, 則臺諫寧自爲之也。 長番內官仕多者準職, 例事也。 又能通書, 則不得不陞職以勸之也。 全石童無他故也, 但其父醫員耳; 李成孫無推鞫案可考, 皆無實之言也。 故不聽, 爾何遽謂我拒諫乎?" 上又曰: "予聞京畿農事或有稍稔處, 卿等所聞何如?" 沈澮曰: "如朔寧、漣川、積城等處稍稔, 海邊則盡焦枯, 當於歲前賑給。" 李坡曰: "國家積儲有限, 農作時賑給尤緊。 歲前賑濟, 恐未可也。" 上曰: "民將餓殍, 則何忍坐視不救? 但京畿或有稍稔處, 救荒事監司可以處置, 其勿遣賑恤使。"
地名: 積城 (京畿道, 縣（監）)
年: 1509.0

○司憲府啓曰: "風聞楊根居幼學崔致亨, 身死已久, 其老母獨居。 一日其家失火, 燒死骸骨無餘, 而奴僕自在, 無燋爛之狀。 雖無情而不救火, 固當有罪。 況若有情, 則罪不容誅。 事涉於疑, 請遣行臺推鞫。 禮曹佐郞南褒, 積材木於積城士族家近處, 令女奴守之。 女奴爲其家奴妻。 一日女奴報曰: ‘材木爲野火所燒。’ 褒欲徵于士族家, 呈狀刑曹, 移文積城。 士族家孀婦, 方在衰服, 縣監囚牢獄, 至四十餘日云。 請令楊根下去行臺, 竝推積城縣監, 而刑曹及南褒, 以本府推之。" 傳曰: "可。"
地名: 積城 (京畿道, 縣（監）)
年: 1519.0

○領議政鄭光弼、左議政申用漑、右議政安瑭、禮曹判書李繼孟、左參贊李長坤、戶曹判書高荊山、工曹判書金克愊、右參贊金安國、吏曹判書申鏛、禮曹參判權橃、參議朴壕等會賓廳, 議更遣奏請使事及命官時宣制, 文化、鳳山、載寧等官移排, 平安兵使挈家, 永興判官革罷, 麻田、積城合幷便否。 傳于光弼等曰: "予意四王事, 雖未蒙允, 宗系一事, 已有勑旨。 今但謝蒙準事而已, 不必待改四王事, 然後竝謝之也。 先謝宗系之事, 卽遣奏請使, 言于朝廷曰: ‘宗系一事, 旣蒙準矣, 弑四王事, 尙依舊不改, 將以得請爲期’ 云, 何如? 謝恩表辭, 亦可熟議。 此乃大事, 赴京使价, 雖似煩擾, 不可以謝恩使, 兼奏請也。" 光弼等啓曰: "見勑書所載, 則人皆有未盡之心。 當初禮部入奏時, 竝入四王事, 而勑書則無之。 今欲更奏洗雪, 孝之至也, 然祖宗革代之際, 不無未盡之事, 强欲辨之, 則辭屈而理不直矣。 初遣奏請時, 未及參議之人, 或謂其不可不奏, 而今則同辭, 以謂不可更奏云。 表辭則當以宗系辨誣等事, 泛然以謝可也。" 傳曰: "禮部覆奏, 雖竝稱兩事, 而皇帝則只許一事, 不可泛然謝之也。 初若不奏則已, 旣擧二事, 而只得準一事, 今不更請, 又從而竝謝, 似不以誠也。 予意以爲不可不遣使更請也。" 光弼等又啓曰: "製勑而不及四王事者, 必有其意。 今雖更請, 必不從外國之言, 而復降勑旨也。 且祖宗事, 豈能盡善? 假令絶之而不許, 則又將何辭? 表辭則雖無謝旨, 旣有禮部覆本, 可以微辭謝之也。" 傳曰: "朝廷所議, 豈偶然乎? 予亦不敢自斷, 然事甚重大。 若不得其宜, 則非徒有議於一世, 抑亦取譏於後世也。 大臣之意以爲更請而不得, 則後事爲難。 中朝雖曰: ‘爾祖乃弑四王, 我國當以誠請改’, 皇帝亦豈必曰: ‘爾祖眞弑四王’ 乎? 不過曰: ‘祖宗所定條章, 難可改之’ 而已。" 光弼等啓曰: "今若更請, 而優辭以答則已, 如有不美之辭, 則是自暴白祖宗之事, 大不可也。 革命之時, 有所未盡, 而强辨奏請, 其於事上之道, 亦不敬矣。 在太宗朝, 宜若竝奏兩事, 而只請宗系一事者, 必有其意也。 表辭則泛稱改正宗系等事, 而謝之何如?" 傳曰: "太宗朝不發明之意, 予未及知, 大臣已知予意, 而予亦知大臣之意也。" 光弼等議啓曰: "永興府獄訟, 則似不煩擾, 然因其邑百姓之請革而革之, 不合於事體。 請勿擧行。 若可以革, 則監司必將啓之矣。" 又啓曰: "宣制, 祖宗所不爲, 行之無益。" 光弼、用漑、長坤、安國、申鏛議曰: "平安兵使 挈家赴任, 載在法典, 行之已久, 今不可輕改。 但營奴婢, 不爲不多, 而役及府奴婢, 果爲未便。 今後在寧邊本營及昌州行營分防時, 衙屬、虞候、評事、軍官、審藥、營吏、六房等, 一應帶行人支供, 皆以營奴婢, 分番使役何如? 鳳山、載寧、文化三邑, 疾癘興行, 非但邑人多致夭扎, 守令亦多死亡, 不可不爲救之之方, 依本道觀察使所啓, 鳳山則束草豆等,
                【地名。】
              
              載寧則閑井里, 文化則看之川等地, 待豐年移邑何如? 且今觀京畿觀察使啓本, 麻田、積城兩邑, 合倂移排, 似可蘇復。 但沿革事重, 未可輕議。 積城地廣且饒, 寬其力役, 則蘇復可冀, 麻田殘弊尤甚, 幾不可支。 姑以禾津里五十餘戶所居之地, 竝民戶割給, 以紓民力爲當。 但慮移屬之民, 憚於小邑之役, 潛移他境者, 間或有之, 令觀察使嚴加禁斷。 且加存恤安業何如?" 悉從之。 光弼等又啓曰: "今之謝恩表, 雖有可製者, 然崔淑生, 自少精於其業, 宜使淑生製之, 而無職者, 不可牌召。 遣史官諭以今日所議之意, 令製之何如?" 傳曰: "可。"
地名: 積城 (京畿道, 縣（監）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 積城 (京畿道, 縣（監）)
年: 1646.0

○上命下內需司推案于禁府, 禁府以獄事甚重, 請設推鞫, 上從之。 姜氏外宮女婢終一、英玉、克終等三人及鐵原
              寶蓋山比丘尼惠英, 自內獄移于鞫廳。 克終在內獄, 已受四次之刑, 及至鞫廳, 病不能言, 宿昔而斃。 終一、英玉供稱: "曾在外宮, 聞有邊警, 宮中銀寶甚多, 恐不能自隨, 掘階土而埋之, 適有大內宮人見之。 後聞邊報稍定, 復掘而取之而已。 遺書之事, 全所不知也。 又於上年十二月二十五日, 自姜氏出一封裹之物, 長可尺餘, 使之傳致於女僧惠英, 吾等傳之而已, 實不知其何物也。 且姜氏稱修佛事, 以黃金贈惠英者, 前後二百餘兩, 錦綺之屬亦多。 此外更無所知也。" 連加刑訊, 皆無異辭。 英玉遂斃, 終一竄于吉州。 惠英所供, 略曰: "上年十二月二十八日, 自姜氏傳授襆裹之物, 初不知爲何物, 及視之, 乃初生小兒之屍, 而斂以裂衣, 潛懷而行, 投諸楊州大灘云。" 又引僧人敬成及本宮庫直等知狀, 上命勿問。 遣中使, 偕禁府郞, 押惠英往于大灘, 搜覓所投之屍。 惠英旣至大灘, 復曰: "當初投屍之處, 非大灘也。 泝大灘一里許, 有川自楊州流入大灘, 是其處也。" 禁府郞乃與楊州、麻田、積城、連川四邑倅, 使民丁、漁夫七十餘人, 沈網以漉取之, 又令人聯臂入水, 深至於項, 無不窮探, 終無所得。 其下一里許, 卽所謂大灘者也, 深不可測。 禁府郞還報, 上乃命定配惠英。 已而, 下敎曰: "卽今聞之, 此亦詛呪云。 若然則必有同裹之物及書字之事, 更加刑推鉤問後處置。" 及加刑, 惠英只言兒屍之外, 更無他物, 又無書字。 每於訊杖之下, 輒呼死無所告。 鞫廳以聞, 上曰: "初謂大灘, 而後云投於川水, 此無乃不欲覓得之意歟? 情涉姦詐。 其時率去馬夫推問之。" 鞫廳拿問其馬夫, 馬夫自言: "中途而還, 不知其終。" 上命釋馬夫, 加刑惠英, 更問兒屍同裹之物及所書文字。 是時, 惠英累日拷掠脛骨皆碎, 精神已亂, 乃曰: "兒屍當胸, 果有書字, 蓋曰: ‘伏願龍王水神, 哀憐濟度。’ 云。 又有紅錦小囊, 貯以雕玉蝶佩, 此外更無餘物矣。" 上命更加刑訊, 鉤問其書中緊語及投屍之所, 惠英只呼無可更言, 遂斃。 是時, 姜氏宮人之親近者, 皆死於前後獄事, 産子虛實, 無憑詰問。 上又恐所生之子, 生而匿之, 故窮治其獄。 惠英旣斃數日, 自內獄又出一女人于禁府, 乃惠英之債僕也, 名曰蓮花。 供稱: "上年十二月, 惠英遺以一端綿布曰: ‘以資汝數日之糧。’ 又要與之同行。 見其馬背有一襆裹之物, 而初不知爲何物。 及至中路, 惠英見之大驚。 吾亦自後潛窺, 則內裹小兒之屍, 又有紅錦小囊, 貯以雕玉佩玩。 惠英旋又裹束, 自投於大灘上, 仍謂我曰: ‘此事若洩, 則吾與汝俱未免於大禍矣。’ 上下諭于洪淸監司林墰, 使之急發海邊漁戶之善泅者, 馳驛上送。 旣至, 使之入水窮探, 竟不能得。 於是, 命釋蓮花。 時, 寶蓋山尼女七人, 亦被逮于內獄, 使證惠英行凶之迹, 皆稱冤不服。 上以入居山中, 與僧爲隣, 情涉淫悖, 命刑曹照律科罪。 前後之獄, 女人之及於刑戮者甚衆, 至於深山僧尼, 與世無預, 而是獄及林慶業之獄, 僧尼之徒, 三木囊頭, 纍纍於闕庭, 亦一時非常之變也。
地名: 積城 (京畿道, 縣（監）)
年: 1788.0

○壯勇營, 進《新定鄕軍節目》。
                【節目。 畿甸峽民難支之弊, 有二。 一, 則春間之獵雉也。 貢人輩爲備夏月日供之雉, 受出畿營及饔院公文, 發遣獵雉之軍, 而載率妻子, 出沒村閭, 憑藉討索, 偸竊奪掠, 一番輕過, 如値災荒。 惟我聖上, 深軫此民隱, 貢物獵雉之軍, 特命革罷, 夏月供上之雉, 仍令代封, 而至於臘猪一事, 京而軍門, 外而畿邑, 必也趁臘前十日封進, 而行獵之地, 必於東之砥、楊、加, 西之湍、麻、積等地, 故行獵之軍, 必發山峽居民, 名之曰獵猪驅軍, 而俱是農民, 方當糴逋幷納之際, 又被勞筋之苦。 乃使吏隷火督, 妻子替囚。 甚至環一山而遍行, 積屢旬而窮搜, 蕩析家産, 輾轉流離, 一年二年, 十室九空, 其爲弊, 殆有甚於雉軍。 故昨冬特命道臣, 分付各該邑, 優給驅軍糧資, 使之行獵, 仍令畿營, 自明年爲始, 本道臘猪, 以雉代封。 外此, 京軍門行獵驅軍, 使之劃卽革弊。 蓋此守禦廳屯牙兵, 不過是納米之軍, 視他軍伍, 不啻輕歇, 而況其三司十五哨中, 中哨、三哨, 則中廢而復設, 亦可知其無甚關係。 訓局步軍移屬中部於禁營, 兵曹騎兵移屬幾當於精抄廳, 此古例之可以傍援者。 且其該屯距山最近, 以此民而作此軍, 食此土而應此役, 一以替峽民冬行獵之弊, 一以寓古人兵寓農之意。 守禦屯牙兵三哨換定驅軍, 該廳屯田以餉屯相換, 而牙兵身米及屯稅不足者, 竝令給代。 給代數爻, 開錄于左。 一, 守禦廳十五屯牙兵, 每哨減額二十五名, 作爲本營左、右、後三哨。 蓋此守屯, 或在關東, 或在湖西, 以畿內言之, 本營設屯在於四邑, 而砥平一邑外其餘三邑, 元無屯牙兵名色, 故屯田從便設置, 軍兵推移換定。 廣州則三屯所減屯牙兵, 合爲七十五名, 而俱是奴軍。 且此該邑守禦廳所管軍校外, 無他名色, 實難換代。 上項七十五名, 則以利川所在該廳右部牙兵移額後, 存減之數, 成出冊子, 該廳及畿營, 依此擧行。 一, 今此軍兵三哨內, 一百五十四名砥平, 五十名楊根, 五十名加平, 一百二十七名坡州, 合爲作哨, 被抄軍丁, 則無論其郡保與閑丁, 皆以守禦屯牙兵減額者, 依數換定。 一, 守禦廳以一百二十五名爲一哨, 本營以一百二十七名爲一哨, 故每哨不足, 合爲六名。 以砥平、坡州各二名, 楊根、加平各一名, 以巡營旗手保等歇役, 從便充數。 一, 祝靈山驅軍, 則山之北, 以楊根軍五十名, 砥平
                  山北里軍二十七名, 通融排日, 山之南, 砥平北面軍一哨, 專當擧行。 一, 屯兵, 係是驅軍, 身米、烟役特爲蠲減, 上番則每年一哨, 至月初一日爲始入番, 翌年正月初一日下番, 歲以爲常, 輪回擧行。 一, 屯田土, 則砥平所在守禦廳移屬田土, 除陳荒外, 旱田爲七十結四十五負四朿, 水田爲二十二結九十二負二朿, 該廳收稅時, 每負捧各穀一斗五升, 故民不願耕。 自今每負定以一斗, 則租爲一百五十二石零, 田各穀爲四百六十九石零, 本廳買得賭地租爲十五石零, 本縣北面所在戊戌年戶曹還出稅移屬田土, 除陳荒外, 實田土十一結八十九負四朿, 租二百四十七石零, 依準折六斗作米, 爲九十八石零。 田各穀四百六十九石零內, 九石四斗本色上納, 其餘作錢, 則假令爲六百九十兩零, 合下倉柴場稅錢及山直身錢, 可爲九百三十六兩零。 楊根所在訓鍊都監移屬柴場稅錢、本官移屬火稅錢合四百五十七兩零, 加平郡移屬各樣柴場火田代錢二百四十一兩, 冒耕田土稅條代錢二百二十八兩零, 坊洞冒耕火田減稅中移屬者及戶曹移屬自首加耕田土代錢, 合一百三十八兩零。 以上錢穀, 各自該邑收捧, 趁歲前, 上納本營, 以爲上番軍糧料及資保錢。 一, 祝靈山東西, 皆大村, 或火或斧, 易致赭濯。 所居軍兵中, 各定山直一名, 禁火禁伐, 每年交遞。 龍門山四面, 皆可獵之處, 近處所居軍兵中, 各定山直一名, 禁養。 一, 砥平所在內需司柴場, 今已移屬, 柴場山直二十名, 仍差擧行。 楊根、加平所在柴場, 亦爲定山直禁養。 一, 砥平、加平所在移屬田土免稅減總者, 自該邑修成冊, 報巡營, 粘移戶曹憑考。 一, 長湍、麻田、積城等邑行獵之處, 宜有置軍之擧, 而三邑境內, 旣無可合屯田, 就其傍近坡州設屯置軍, 外軍三哨內, 二哨東峽三邑, 一哨坡州東西抄定, 今已團束, 而坡州
                  雲泉面防營屯田土, 實數爲三十結五十四負六朿, 移屬本營, 量宜定摠。 一, 方山一岡絃巖一洞守護禁養, 依前擧行, 如有犯斫者, 本官照律重勘。 一, 京外五哨哨官, 以有薦出身三人, 無薦出身二人, 自本營另擇擬望, 而京鄕窠間, 二年輪差擧行。】
地名: 積城 (京畿道, 縣（監）)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】
地名: 果川 (京畿道, 縣（監）)
年: 1414.0

○京畿都觀察使報道內倂合縣邑事宜。 報曰: "龍仁縣以處仁人吏、奴婢移隷龍駒, 長臨則以臨江移隷長湍, 麻漣則以麻田移隷漣川, 安朔則以安峽移隷朔寧何如? 衿果則果川人吏、奴婢土著繁夥, 果川雖地窄人少, 在於路旁。 金陽則金浦、陽川人物雖等, 以境壤之勢, 陽川宜隷於金浦, 然陽川近於京城。 右件縣邑移排之處, 請賜議定。"

○改水站干爲水夫。 自果川
              黑石至忠州
              金遷, 水站干等告狀曰: "某等本係良人, 以居於水邊, 屬於水站干, 挽舟漕運。 誠恐後世與未辨良賤者及婢妾産, 屬補司宰監水軍者混淆, 有妨子孫仕路。 願以屬司宰水軍, 代水站役, 將某等移屬良役。" 命曰: "宜與司宰水軍區別, 號爲水夫。"
地名: 果川 (京畿道, 縣（監）)
年: 1418.0

○宣旨: "衿川、果川二縣, 加定水夫, 以諸司奴婢居江邊者充之, 以典農寺奴婢給諸司。"
地名: 果川 (京畿道, 縣（監）)
年: 1425.0

○司憲府啓: "京畿
              果川住私奴白同以毆本主之罪, 囚于仁川郡獄, 鞫之二年, 而未得情, 宥旨別監李宗揆不審關係綱常, 放出之, 甚爲不當。 然已經赦宥, 不可追論, 請將白同之事, 更令畢推何如?" 上曰: "赦者, 所以蕩滌瑕垢, 使人開其自新之路也。 赦而追正其罪, 吾以爲未便也。 若妻妾殺夫、子孫謀殺父母ㆍ祖父母、奴婢謀殺主等事, 載在赦文, 妻妾毆夫、奴婢毆主, 不載赦文, 應在赦例, 其考敎旨以聞。"
地名: 果川 (京畿道, 縣（監）)
年: 1434.0

○生員曺好直上言: "臣父尙向妻母, 言辭不恭之罪則甘受矣, 前此臣之再呈上言辭緣, 推問閱實, 所言不實, 反坐小臣。" 其元呈則: "外祖母權氏子女共五人。 長子尹柔, 則訴以母令不從, 已受杖一百, 次子尹廉, 稱不孝, 成遺書。 女子洪姻妻與文由質妻, 則稱僞造奴婢文契, 已成文字, 一子一女, 竝無全人。 然則臣父尙受罪之事, 非外祖母元情, 乃偏聽隨居子息致誘而然耳。" 其再呈則: "臣受刑曹之文, 往果川陪外祖母而來, 尹釐追至漢江, 奪外祖母而歸。 此無他, 弄敎外祖母, 欲令臣父受罪耳。" 皆曾啓留, 至是日, 右承旨鄭苯將三次上言以啓, 上曰: "好直所言, 聽理則必令權氏對論, 殊失重倫之意, 誠爲未便, 無乃有擧大義覈實之策乎? 議諸朝啓諸臣以聞。" 右議政崔閏德等議曰: "尹釐弄敎祖母, 令其父及同腹, 骨肉相殘, 誠爲可憎, 理宜推問。 然答曰: ‘皆是祖母指揮, 非予所爲。’, 則難以更推。 且好直爲其父報復, 欲增隻人過惡, 有違於法, 未可推考。" 工曹判書趙啓生等議曰: "曺尙向妻母無禮之言, 非本爲揚說, 但欲發明同腹弄敎妻母也, 而妻母不德, 載諸文字, 固未免罪責。 然尹釐憑藉老鈍祖母, 其父與同生, 皆論不孝, 告官論罪, 或成遺書, 其於天理人情, 不合甚矣。 須當鞫問, 以得其情。" 兵曹右參判鄭淵議曰: "權氏子女, 皆爲不順, 獨尹釐詐爲順孫, 疑尹釐訴其父於祖母, 使之離間。 然則父子大變, 不得不推。 雖然好直之言, 非直指其釐也, 未可據以爲推。" 命留好直之狀, 許贖曺尙之罪。
地名: 果川 (京畿道, 縣（監）)
年: 1441.0

○刑曹啓: "京畿
              果川縣囚私奴桂生等二人謀(敎)
                〔殺〕
              人, 慶尙道
              密陽府囚私奴石都里蹴殺守令使人, 平安道
              中和囚强盜金仇勿ㆍ金守、忠淸道
              洪州囚强盜白丁金山ㆍ金奉, 請皆依律處斬。 慶尙道
              基川縣囚私奴同三歐殺其妻, 請依律處絞。" 皆從之。
地名: 果川 (京畿道, 縣（監）)
年: 1446.0

○右參贊鄭甲孫將政府僉議啓曰: "佛氏誕妄, 上所灼見。 前朝之季, 佛法大盛, 及我太祖, 始斥去之, 然猶未盡革也。 太宗盡收寺社奴婢田地, 佛法汰之幾盡, 殿下尤加沙汰。 前此士夫庶人親死則飯佛齋僧, 無所不至, 乃命攸司, 皆令立廟奉祀, 庶人雖不立廟, 亦皆立神主以祀之, 臣等以爲佛法庶幾熄矣。 曩者, 中宮不豫, 作佛事于宮中, 遂以金銀寫經, 至於燈籠, 亦飾以金銀珠玉。 又聞果川等處, 創建大寺, 今又以轉經, 將作佛事于大慈菴。 夫宮中佛事, 以迫切至情, 未暇言之, 至於轉經, 旣一爲之, 願停此擧。" 上曰: "宮中佛事, 此是精勤。 精勤, 自古而然, 非始於予。 昔太宗爲誠寧寫經及燈籠用黃金二錠, 其時未知燔造珠玉之術, 故燈籠亦用金也, 今則燈籠用燔造珠玉, 唯寫經用金耳。 然亦幾何? 且大君等爲王妃爲之, 故予不能禁。 是則予之過也。" 甲孫曰: "今上崇信佛法, 下民皆以爲君王尙且如此, 爭慕效之, 滋蔓不可制也。 上雖以爲大君等所爲, 然國人皆指於上, 豈知大君之所爲乎?" 上命首陽大君詰責之曰: "吾君不能, 謂之賊。 當初寫經時, 三作佛事, 計已定矣。 今事欲垂成, 乃言其不可, 何阿曲至此乎? 今此之言, 卿獨來啓乎? 抑僉議乎?" 甲孫曰: "僉議以啓矣。" 上曰: "右議政曲矣。 初旣贊成之, 退有後言, 此雖小臣不爲之, 豈大臣之所爲哉! 今燈籠等物, 旣已成矣。 將焚之乎? 抑且已乎? 卿其區處之。" 甲孫曰: "若以已成之物, 不可壞也, 則但置之佛前; 如曰珠玉可惜, 不可空棄, 則壞燈籠而取珠玉。 焚不焚, 只在上措置如何耳, 臣但願停佛事而已。" 上曰: "今焚燈籠則當焚經及大慈菴, 盡人其僧, 而後可矣。 何以處之?" 甲孫曰: "經已成矣。 大慈菴, 祖宗所建, 豈遽火之耶? 且僧徒還俗, 佛法興廢, 自有其數, 不可猝變。" 上曰: "懸燈籠於佛前, 又不壞經, 只停佛事, 於予之德, 有何所加?" 甲孫曰: "欲作佛事, 從臣等之請停之, 斯爲美矣。" 上曰: "卿以經與燈籠, 皆不欲壞之, 而獨請停佛事, 所謂枉尺直尋也。" 甲孫曰: "臣所啓, 固非枉尺直尋也。 上以經與燈籠不欲壞之, 故臣承上旨, 不忍斥言, 如此云耳。 臣若以寫經與燈籠爲是而贊成之, 以佛事爲非而諫止, 則上敎固然矣。" 上曰: "予嘗引唐
              太宗爲長孫皇后, 令高宗創寺故事, 欲使大君爲王妃成佛經何如以示意, 向大臣皆以爲可, 故從之。 旣與君上密議, 退而相與非議, 似若不知, 歸咎於予, 豈大臣之道乎? 昔議欲錄籍僧徒, 諸大臣皆以爲: ‘僧人固非麋鹿, 不可如此。’ 遂寢之。 其後反歸咎於予, 請禁僧出入京城, 予旣好佛之君, 卿等皆棄而忘之。 然予不以異端之事而咎卿等, 其知之。"
地名: 果川 (京畿道, 縣（監）)
年: 1466.0

○傳旨刑曹曰: "前龍宮縣監宋守殷, 決杖一百, 屬官奴。 前陜川郡守權得經、永川郡守申命之、眞寶縣監李質、玄風縣監孫閏生、昌原府使李壽生、密陽府使禹垓, 決杖一百, 收告身。 江華府使禹繼蕃、金城縣監李仁順、高敞縣監蔡申命、盈德縣令金惶、文義縣令趙崝、礪山郡守趙崇智, 收告身。 山陰縣監鄭成良、漆原縣監崔安智、高靈縣監李永蓁、三嘉縣監文碩漢、平壤判官李壽朋、成川府使李惇仁、江陵府使金仲廉、判官李貴華、原州牧使金克己、判官鄭和、醴泉郡守金祗、藍浦縣監吳子善、永春縣監曺尙謙、鎭川縣監裵止訥、懷仁縣監成繼姓、沃川郡守金映璧、全義縣監崔鎭、林川郡守朴輝、咸安郡守柳訓、豐基郡守禹塲、潭陽府使薛晟、河東縣監尹愼德、靑松府使崔尙柔、咸昌縣監權漢生、咸平縣監成繼曾、陰城縣監金淮、旌善郡守朴繼姓、奉化縣監柳暟、果川縣監尹繼智、前全義縣監金嗣源、樂安郡守尹利、淸州牧使黃守正、判官琴以詠、咸陽郡守盧藎卿、前果川縣監任彭孫、包伊浦萬戶鄭愼之、甘浦萬戶庾善言罷職。"
地名: 果川 (京畿道, 縣（監）)
年: 1467.0

○丁亥/前夕, 軍資監奉事尹之峻以直宿, 往龍山江監, 至堂峴, 賊數十人狙擊, 之峻僅得逃免。 是夜又賊騎者一人、步者十餘人, 至敦義門外, 射殺奉常寺園頭奴姜金, 刦打子女七八人, 奪牛二頭、衣服雜物而去。 上聞之, 大驚曰: "初犯有贓者, 盡寘極刑, 則盜可弭。 但恐殺人太多未能耳。" 卽張榜曰: "有能告捕者, 給緜布一百五十匹。 良人超資, 賤人從良。" 分遣內禁衛李希茂于楊州, 宋公孫于楊根, 金永保于廣州, 崔齡于果川, 崔漢望于高陽, 各率軍士, 廣行搜捕。 又閉都城門, 大索四日。 時, 凡法外一笞一杖者, 皆以濫刑論之, 而大赦亦不原, 故雖殺人、强盜, 法吏不得訊問, 盜賊日熾, 以至群行刦掠, 民之失業流離者多。
地名: 果川 (京畿道, 縣（監）)
年: 1505.0

○王問承政院曰: "自昔帝王, 莫不有燕遊之所。 隋有汾陽, 唐有驪山, 至於前朝, 亦有長源, 高麗詩人, 有綠楊閉戶八九屋, 明月捲簾三四人之句。 詠其辭則其麗景奇致, 千載之後, 悠然可想。 今藏義門外, 山明水麗, 眞一叚奇境, 欲樹禁標, 構離宮數十間, 以爲假息之地, 其與議政府, 議圖形以進。" 領議政柳洵等啓: "上敎允當。" 自是東北, 自廣州、楊州、抱川、永平, 西南抵坡州、高陽、陽川、衿川、果川、通津、金浦等地, 刷出居民五百餘戶, 徙內需司奴子以實之, 立標四隅, 濫入者棄市, 樵牧之道絶矣。
地名: 果川 (京畿道, 縣（監）)
年: 1537.0

○戊戌/傳于政院曰: "今來黃海道觀察使啓本, 白川居房漢貞, 潛奸延安居士族女玉從事, 予詳見之, 此乃王舜臣所告也。 舜臣招辭曰: ‘玉從, 乃同生妹也。’ 而玉從則曰: ‘非同生也, 乃四寸也。 以奴婢事有嫌, 如是發說’ 云。 又其同生娚王熙貞、王玉貞, 居果川, 行移問之, 則熙貞等果云: ‘玉從, 乃其同生妹, 而舜臣, 乃四寸也。’ 又玉從招曰: ‘其成婚時, 圍繞者一人, 今移居于靈巖云,’ 則其可疑之端非一。 承旨更審首末可也。 舜臣以四寸, 而稱同生者, 必有其情。 且玉從又云: ‘父名乃達孫’, 而舜臣則父名乃王猷, 而達孫乃其兒名也。 此亦可疑處也。 況圍繞者在靈巖, 而其時觀察使,
                【李億孫。】
              不知其誰也, 慮其滯獄, 不行移詰問而直推。 玉從刑訊八次, 漢貞十一次, 雖已取服, 此不可信。 不小死罪之事, 少有未盡處, 則後日啓覆時, 左右宰相, 可以謂之當罪耶? 今若還移本道, 則似亦遲滯。 令該曹詳覈首末, 果川及靈巖等事干居處行移, 推問窮詰, 然後定罪似當。"
地名: 果川 (京畿道, 縣（監）)
年: 1566.0

○憲府啓曰: "凡爲人臣, 獲罪於國家, 所當屛迹遠處, 杜門省愆, 以示悔過自新之意, 猶恐曩時形迹之或著, 此人情之所必至。 孰不知此? 近來風氣不古, 人心亦頑, 平生爲惡, 一朝敗露, 身罹邦憲, 彼黜明時。 此實萬古罪人, 而敢恃兇戾, 略不知畏, 蔑視朝廷, 去留惟意, 雖嘗齒微官, 人所不屑者, 尙不可如此。 況曾備宰相之列者乎? 以臣等所聞, 此類非一, 
                【李彦忠、姜克誠、趙德源, 或因覲親, 出入城中。】
              不可不隨現治罪, 以整朝綱。 罪人元繼儉
              
                【庸愚麤鄙, 柔懦不明, 中無所主之人也。 臨事茫然, 不能部判, 而善趨時勢, 故致位崇品。 其典銓曹, 專商市恩, 仕路極淆。 時李樑爲參判, 大小之事, 一一稟可。 樑或告病不仕, 則嘗躬請取旨。 又於內間, 有攀聯之處, 罔此除官者甚多。 見其妻生極惡, 開門受賂, 頤指繼儉。 有同奴僕, 繼儉貪惡, 以此尤彰。 繼儉被譴之後, 至於垂泣, 以怨其妻之惡。 方判銓曹時, 其姻姪李洪男作詩以譏曰: "莫向綺紈偏施惠, 文官生祿此時多。"】
              貪汚麤鄙, 無物可比。 平生營度, 有同商賈。 至於隨時變態, 惟勢是取, 深結權奸, 
                【李樑】
              曲爲迎合。 其陰交密締之狀, 甚於鬼蜮。 因竊銓衡, 受人賄賂, 無有紀極, 以致朝政紊亂, 仕路溷濁, 國勢岌岌, 反似衰亂。 原其罪犯, 雖至竄逐, 固不足惜。 只黜門外, 寬貸極矣。 而少無感戴之心, 冥頑如舊。 當初自禁府已錄所居之原州, 則不可任意遷徙, 亦從來定例也。 繼儉縱恣成習, 難制意欲, 厭處鄕閭, 遽自上來, 偃然寄身於都城切近之地, 
                【繼儉來寓於果川、良才驛近處。】
              多占人家, 列處家累, 交通城市, 引接賓客, 意氣自若, 無異平時。 其肺肝所蓄, 萬目所視, 不可掩也。 此實窺覘朝廷之淺深, 覬覦間隙之可乘, 圖濟陰謀, 不恤公論, 觀此人所爲, 兇秘之迹, 可謂慘矣。 群情涵涵, 莫知端倪, 皆懷不測之憂。 
                【以繼儉嘗有攀結之迹, 近寓都下, 恐有緣附之事, 故致此疑畏。】
              此而不治, 則無以維持國綱, 畏戢群小。 請亟命竄黜, 以靖人心。"
地名: 果川 (京畿道, 縣（監）)
年: 1580.0

○(丁)
                〔乙〕
              卯/司憲府啓: "果川縣監吳希顔, 從仕十餘年, 一不歸覲, 請罷職不敍。 長淵縣監朴雄楫, 溺愛人婢, 婢主所言, 無不曲從, 獄訟之間, 贈賂公行, 請命罷職。" 依啓。
地名: 果川 (京畿道, 縣（監）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 果川 (京畿道, 縣（監）)
年: 1671.0

○執義申晸、掌令李暹啓曰: "頃日故幼學朴玄圭妻金氏以爲夫復讎事, 呈狀本府, 辭說甚多。 而其槪則以爲: ‘舅父朴千榮爲金溝縣令時, 官奴及座首等, 皆有重罪, 或杖斃, 或定配矣, 罪人族屬, 因此怨憤埋兇, 置毒於衙中, 上下老少, 無不被毒, 其夫先死。 試刮房堗, 凶穢之物狼藉, 定配罪人勝玉之母愛生等, 報使按治, 則咀呪行兇之狀, 節節承服, 埋兇之處, 各自指告, 兒屍全體及各樣兇物, 前後掘發者, 尙在本縣。 推官金堤郡守宋昌、泰仁縣監金壽一, 眼同推覈, 諸賊一樣吐實。 愛生女謫仙, 卽晋州牧使金德遠之率畜者也, 同參行兇之狀, 亦出於其母之招, 故捉來推問, 則不下一杖, 箇箇直招。 德遠自送其妾, 與其親朋兪夏益、吳始復等, 欲爲救解通囑監司及推官, 以爲反獄之計。 德遠作牌於謫仙押去人處, 送人追傳曰: ‘吾等方有所圖之事, 姑勿下去, 留待果川’ 云云。 夏益、始復答謫仙書中, 亦曰: ‘今方爲汝好樣周旋’ 云云。 又曰: ‘舅父拔榜之論, 猝發於其時, 蓋德遠之心, 若使舅父遞罷, 則獄事自解, 舅父試券啓下之後, 用巧其間, 飛語臺官, 終至拿推遞去’ 云云。 又曰: ‘金壽一身親同推, 目覩穢物, 而一見德遠之書, 大變初意,辭免推官, 監司則與姑母切親, 恐有京外是非, 尙不啓聞’ 云云。 觀此狀辭, 掘出兇穢之物, 如是狼藉, 各人取服之狀, 如是明白, 而監司之依違避嫌, 推官之延拖不決, 俱極寒心。 且咀呪行兇, 謀殺地主, 實是無前大變, 庇護罪人, 圖欲反案, 殊極驚駭。 彼此情僞, 不可不究覈。 請全羅監司吳始壽, 從重推考, 當該同推官, 先罷後推。 仍令本道, 別定剛明推官, 斯速按覈啓聞, 金德遠及朴千榮亦爲一體拿問。" 上不從, 只從推考、査覈, 啓聞事。 累啓乃從。

○執義申晸、掌令李暹啓曰: 頃日故幼學朴玄圭妻金氏以爲夫復讎事, 呈狀本府, 辭說甚多。 而其槪則以爲, 舅父朴千榮爲金溝縣令時, 官奴及座首等, 皆有重罪, 或杖斃、或定配矣。 罪人族屬, 因此怨憤, 埋凶置毒於衙中, 上下老少, 無不被毒。 其夫先死, 試刮房堗, 凶穢之物狼藉。 定配罪人勝玉之母愛生等, 報使按治, 則咀呪行兇之狀, 節節承服。 埋凶之處, 各自指告, 兒尸全體及各樣凶物, 前後掘發者, 尙在本縣。 推官金堤郡守宋昌、泰仁縣監金壽一, 眼同推覈, 諸賊一樣吐實。 愛生女謫仙, 卽晋州牧使金德遠之率畜者也。 同參行兇之狀, 亦出於其母之招, 故捉來推問, 則不下一杖, 箇箇直招。 德遠自送其妾, 與其親朋兪夏益、吳始復等, 欲爲救解, 通囑監司及推官, 以爲反獄之計。 德遠作牌於謫仙押去人處, 送人追傳曰: ‘吾等方有所圖之事, 姑勿下去, 留待果川。’ 云云。 夏益、始復答謫仙書中亦曰: ‘今方爲汝好樣周旋。’ 云云。 又曰: ‘舅父罷榜之論, 猝發於其時。’ 蓋德遠之心, 若使舅父遞罷, 則獄事自解, 舅父試券啓下之後, 用巧其間, 飛語臺官, 終至拿推遞去云云。 又曰: ‘金壽一身親同推, 目覩穢物, 而一見德遠之書, 大變初意, 辭免推官。 監司卽姑母切親, 恐有京外是非, 尙不啓聞。’ 云云。 觀此狀辭, 掘出兇穢之物, 如是狼藉, 各人取服之狀, 如是明白, 而監司之依違避嫌, 推官之延拖不決, 俱極寒心。 且咀呪行兇, 謀殺地主, 實是無前大變。 庇護罪人, 圖欲反案, 殊極驚駭。 彼此情僞, 不可不究覈, 請全羅監司吳始壽, 從重推考, 當該同推官, 先罷後推。 仍令本道, 別定剛明推官, 斯速按覈啓聞, 金德遠及朴千榮, 亦爲一體拿問。" 上不從, 只從推考。 査覈啓聞事, 累啓乃從。 又啓曰: "北兵使李重信, 頃於衆人之中, 言及評事之弊。 以其當初復設, 出於故判書徐必遠之狀聞, 托以北關傳說, 直擧其名, 至發欲食其肉之言, 辭氣麤悖, 略無顧忌。 朝家設置評事, 蓋爲彈壓此輩, 則其盛稱弊端, 惟恐日後更出者, 已極可惡。 而謂其已死, 慢蔑重臣, 事體所關, 實甚痛駭。 請罷職。" 上命推考。 累啓, 終不從。
地名: 果川 (京畿道, 縣（監）)
年: 1677.0

○丙戌/引見大臣、備局諸臣、三司於熙政堂。 賑恤廳堂上吳挺緯請以加設帖及校生免講、奴婢免賤帖, 募粟於嶺南, 以賑飢民, 上許之。 大司憲權大載啓曰: "果川縣監睦昌遇使其境內地師李幼弼求山, 而發怒於穴道之不好, 幼弼父母墳在於境內者, 發卒而鞭之。 且以詬辱之說, 書諸碑石及墳前樹木。 因其私事, 有此怪駭之擧, 如此之人不可使臨民, 請罷職。" 三啓, 從之。
地名: 果川 (京畿道, 縣（監）)
年: 1703.0

○丙戌/諫院劾前洪州牧使李文興, "自任所上來, 行到銅雀, 怒津船之不卽艤待, 使所帶人, 放火於津邊民家, 延燒六間, 隣里驚駭, 拘執其行中人, 告于洞內尊位, 將欲呈官, 文興始驚懼, 送人哀乞於尊位, 約給錢貨於被燒人, 以挽其呈狀, 及臺啓之發, 又多行賂物, 不以實對, 衆口喧騰, 莫可掩覆。 尊位之沮止呈本, 下人之手自放火者, 憑覈之際, 俱係緊要, 令該曹, 一體捉致嚴問, 文興所犯重大, 不可一任其自在, 亦爲拿囚, 待覈實後勘罪。 放火人家, 罪律旣重, 朝家査命, 事體至嚴, 而京畿監司尹世紀, 累易査官, 一任延拖, 及其査案之登聞也, 只憑該邑之瞞報, 而無嚴勑究覈之意, 請推考。 果川縣監宋正明, 稱以事出境內, 未卽放報, 强引不當引之嫌, 終至謀避, 其循私意蔑國綱之習, 已極駭然。 陽川縣令李世沅, 身爲査官, 至以元犯人奴名呈狀, 揷入査報, 以爲發明之端。 夫王城咫尺, 有此駭變, 而外方之官, 或用意推托, 或恣行欺蔽, 終使罪人倖逭。 此而不懲, 將何爲國? 請竝命罷職。" 答曰: "依啓。
地名: 果川 (京畿道, 縣（監）)
年: 1716.0

○憲府啓曰: "慶州府尹鄭必東, 本以庸瑣之人, 諂附權門, 躬掌鄙屑之役, 猥授西邑, 厚招貪饕之誚。 本職之除, 大是人望之外, 蠱惑邑婢, 多有駭擧。 本府所置蔘田, 以備進供之需, 而稱以藥用, 取採無節。 如此之人, 不可仍置, 請罷職。 果川縣監李箕佐, 爲人庸騃, 全不省事, 吏緣爲奸, 尸居罔聞。 糶糴之際, 多招民謗, 不治之聲, 傳播京外。 請罷職。" 上竝不從。
地名: 果川 (京畿道, 縣（監）)
年: 1728.0

○問觀孝不服, 令觀孝、愼光遠面質。 光遠曰: "今月初八日, 汝豈不曰: ‘吾輩將盡死云乎?’ 汝又不與李河同來我家乎? 汝不囊儲銀四十兩、犬舌金十二片、棊銀三片, 勸我往陽城
              權瑞麟家, 饋徒黨乎?" 觀孝曰: "虛無。" 光遠曰: "不曰: ‘厥銀, 自江上昌山君家持來乎?’ 昌山君子來汝家, 汝不以爲此, 非諱言之人乎? 勸我往陽城時, 汝與李河力勸, 豈不送昌山君人馬乎?" 又曰: "我往陽城時, 李河豈不作書於權瑞麟曰: ‘厥事問于此友, 則可知。’ 云爾乎?" 觀孝曰: "近來汝逢李河, 或有所言否? 我則元無酬酢矣。 昌山君家, 宗室之貧者, 何能辦得銀子耶?" 光遠曰: "汝每稱李有翼之字曰: ‘聖禮當爲太平宰相, 吾每事議之矣。 李麟佐今月十日起兵, 十四日都會安東, 權瑞麟十三日起兵陽城, 十五日都會淸州, 斬忠淸兵使。’ 汝不使我, 探此消息於陽城乎? 瑞麟, 十三日欲爲離發, 而以麟佐之期會不至爲悶矣。" 又曰: "南泰徵事, 因汝與李河聞之矣。" 觀孝曰: "汝欲網打一世矣。" 光遠曰: "初八日, 吾在果川時, 汝送奴招我, 故乘舟來玄石, 其日雨中, 昌山君子來, 出錢買喫猪肉。 其時, 汝不言方欲送人平安兵營, 以四十金買馬以待云耶?" 刑觀孝一次不服, 上命斬泰徵、光遠、觀孝、世龍於陣門外。 泰徵, 素浮悖愚騃, 附一鏡、弼夢, 除統閫, 節次陞將任。 當湖南掛書事發, 訓將李森勸令送譏察, 推托不應, 至以全州營譏察將校, 見殺於邊山賊, 造言恐喝森。 及有十四日上變, 泰徵來見森, 平地三跌仆, 人怪其心動。 至是逆狀顯著, 上慮留置生變, 竝光遠等亟誅之, 自此人心小定, 賊氣亦大挫, 咸頌上之獨斷云。 問李河不服, 上令河、愼光遠面質。 光遠曰: "初八日, 汝不冒雨, 來問陽城
              權瑞麟書札事乎? 十一日, 觀孝持銀而來, 河作抵瑞麟書而來, 仍使臣往見任瑞虎, 而不知厥家, 不爲往見。 瑞虎, 卽瑞鳳之弟也。" 河曰: "觀孝吾何以知之? 觀孝一日來, 吾問居何處, 觀孝曰: ‘居在不遠。’ 吾問來見之, 故觀孝曰: ‘近日嶺南有大擧措矣。’ 吾問何擧措, 觀孝曰: ‘嶺南人起兵爲逆。 君旣親朴弼顯, 豈不知此事乎?’ 其後, 觀孝三次來見言光遠事曰: ‘陽城大賊, 與嶺南賊相連。’ 云矣。" 光遠曰: "若問河以何以到吾家則可知矣。" 河曰: "吾問觀孝曰: ‘何人往來陽城乎?’ 觀孝曰: ‘自有其人。’ 偕往光遠家, 相見而還矣。" 光遠曰: "河言: ‘吾欲見元龍台, 多有相議之事, 而其家耳目煩多, 吾不能往見, 彼此皆泄泄。’ 云矣。" 河曰: "元龍, 似是泰徵之字也。" 光遠曰: "嶺南、湖南之誤了期會, 河使吾, 往問於瑞虎處, 而不知其人, 故不往矣。" 刑河一次, 河供: "臣與弼顯, 中歲相親, 弼顯言: ‘嶺南、京中, 不無同志之人, 汝欲入其黨乎?’ 臣問入者誰某。 弼顯曰: ‘嶺南及平安兵使起兵入來, 事可成矣。 同事者, 渠及韓世弘、李麟佐、桐溪子孫鄭哥名不知者。’ 云。 弼顯將赴泰仁時曰: ‘陽城有鄭世胤者, 主忠淸道事。’ 一日, 世胤來臣家問曰: ‘知朴平仲乎?’ 臣曰: ‘知之。’ 世胤曰: ‘知平仲, 則知吾事矣。 吾方聚兵謀叛, 嶺南盡起, 陽城
              崔擎宇、權瑞麟聚軍, 魁帥, 乃我也。 京中則李有翼、梁命夏主事, 南泰徵亦與焉。’ 嶺南軍則世胤輩從中起, 平安兵使起兵入來, 事必成矣, 南人則閔觀孝主之, 小北則梁命夏主之, 少論則朴弼顯、李有翼、尹德裕主之, 弼顯雖出宰, 實爲魁帥, 昌山君亦入其中, 內兵則昌山聚其家僮, 以陽城兵一半, 上京用之, 韓游、韓洵、韓洸、尹天擎、鄭哥字伯通、尹㝚、尹邃、南泰績、李檉, 亦入其中。 此皆弼顯、韓洸之言, 臣不知其面, 漢陰子孫李志仁, 是光遠主人, 志仁四寸興仁, 或云入或云不入。 朴弼夢長子及武兼黃姓人士人李師白往平安兵營, 蓋爲此事, 而往未及來云矣。 觀孝爲犒陽城軍, 初送錢三百兩, 再送銀不知幾兩。 此外似不無人, 而傳言不詳矣。" 刑二次, 河又供: "參謀人文官趙鏛落漏矣。 李志仁壯士, 光遠所親壯士, 多聚於志仁家, 若問光遠則可知其名。 又有志仁之侄子矣, 元龍台之說, 與侄酬酢, 而不過以爲事成, 則可占訓將, 而李森母病方重, 森若遭喪, 則吾當占訓將, 不過如斯而已。 嶺南兵都數八千, 陽城兵三千。" 云矣。 刑三次, 供如初問, 相不服。 問人燁, 人燁供: "臣與觀孝, 爲四寸娚妹。 正月間, 觀孝請得銀兩, 故許貸八十兩, 非四十兩也。 馬則八九日前, 觀孝稱往保寧, 來借, 故臣果許借, 銀子今用於犒軍, 借馬之爲往陽城, 臣不知也。 光遠一次逢着於觀孝家, 而無接話之事。" 問尹㝚, 㝚不服。 問尹邃, 邃供: "臣爲別試初試, 欲與李有翼, 同接。 適逢有翼於路次, 下坐閭家談話, 忽有一人入來, 問之爲河也。" 問韓洸、韓游、韓洵、崔鳳韶、李世祿, 竝不服。 放安鎬、莫實。
地名: 果川 (京畿道, 縣（監）)
年: 1730.0

○丁亥/設鞫于本府, 貞業更推, 供云: "吳叅議事, 臣與其家婢次梅相鬪, 因其內兩班之打臀。 以此含怨, 不忍告其內兩班, 以外兩班援告。 三月十五日, 果川進士子書房主、上典進賜主、尹奉事, 與守命四人, 會坐斜廊相語時, 以守命知闕內形止, 可以持弓矢入送時, 臣持米飮往, 則啓輝曰: ‘上典方爲秘密之言, 汝何竊聽乎?’ 仍蹴之。 吳叅議追後來到, 而臣見蹴於啓輝, 故有所言與否, 不得聞知。 弓矢則壼洞居堂上曺哥者, 造給, 一日曺哥及部洞
              李敎鍊官同來, 束矢數掬許, 使班婢江阿只, 往給守命之狀, 臣目見。 吳叅議追後來到, 而有所言與否, 旣不聞知, 則向日親鞫時所告, 出於含嫌, 果是曖昧。 婢金玉目見啓輝蹴臣之狀, 若問金玉則可知。 果川進士無兄弟獨身, 而名則兩班, 常呼以小時。" 云。 問崇獻, 供云: "張宇奎則果相親。 而日記之說, 聞於弘彦之末子學會年十二歲兒。" 又問觀賓, 供云: "戊申逆亂之初, 全昧逆黨之爲某某, 只聞安益泰所傳而上變。 本縣前把摠魚震虩, 以逆魁瑞麟之血黨, 買好馬使其査沈遇溟, 騎往於瑞麟之陣, 及賊陣之敗也, 遇溟疾馳逃匿於震虩家。 臣與張世文、趙正履, 今年六月, 同爲上來, 欲陳疏而未果。 震虩欲爲掩迹, 粧出山訟, 與臣欲作有嫌之狀者, 尤爲叵測。" 啓泰刑二次, 直招云: "冊子果爲間間披見, 南復之傳於臣父也。 以爲天海、一鏡死時, 猶不屈, 發向上不道之言, 可謂難矣。 臣在傍參聽, 而此言南復得聞於其外四寸崔浣。" 啓復結案云:
地名: 果川 (京畿道, 縣（監）)
年: 1752.0

○問草貞, 草貞卽炤婢妾, 爲仁明、景明母者也。 草貞供: "臣本以崇善君房子內人, 爲炤之妾, 李亮濟, 炤之六寸故臣知之。 己未炤死, 其妻朴氏以二十年踈逐之身, 來到喪次, 臣之母子衣服、什物、田地, 盡奪而逐出。 而臣夫生時, 托孤於亮濟, 而亮濟間常率往臣三子敎以文字, 故臣果率臣子, 往接於加平
              亮濟家矣。 臣一子死後, 始送亮濟家一奴, 請得葬需於朴氏, 則不給而逐送之。 朴氏所得養子, 不知其爲幾許寸, 而果川
              李弘緖之子也。 弘緖與朴氏爲姻家, 而李經濟居間指示定養矣。 香玉初爲內人之房子, 內人死後出來, 居於匙廛, 宮賣酒資生, 而再昨亦來炤家矣。 臣夫又有一妾, 卽莫禮, 生二子。 炤死後, 莫禮與臣一倂見逐, 炤妻死後, 莫禮所生與臣子, 同在養子家矣。 丙寅伏地時, 臣果指揮臣子希望付職而爲之, 驪善所達之語, 不得詳知。 亮濟許諺札, 只以田土推尋事, 有所書通, 至於同謀事, 千萬曖昧矣。 怨國之言, 無所發口, 而聞亮濟遲晩納供之辭, 果爲凶惡矣。"
地名: 果川 (京畿道, 縣（監）)
年: 1771.0

○庚戌/上命宣傳官吳益祥ㆍ李允彬, 往探䄄之所住處, 仍爲搜來文書, 允彬只搜得《通鑑》一卷而來。 上御建明門, 命拿入允彬, 問䄄方在何處, 允彬對曰: "在於黑石里, 而物件則只是《通鑑》一卷, 朱書二十八宿矣。" 又問: "䄄與幾人同處?" 對曰: "只有宋家奴一人及良娣家奴一人矣。" 又問: "典洞家閉門, 而無一人形影乎?" 對曰: "䄄之母及禛之妻, 在於後邊矣。" 又命拿入益祥, 益祥所奏, 或曰: "典洞家鎖門無人, 而盡往果川。" 又曰: "其家往在桃洞。 允彬言相左, 遂命決棍, 巨濟府充軍。 仍敎曰: "臺臣不敢斥名, 三司則盡爲聾啞。 文武如此, 予將誰恃? 不思衰君, 顧瞻後日, 予之爲此擧, 欲復幾亡之倫綱也。" 司諫李行源
              巨濟, 獻納鄭文柱
              南海充軍, 正言沈煥之
              甲山、南絳老
              三水, 免爲庶人。